DILONGO 58
Thulukulu yi Yelusalemi
Dikabu di Yuda basa bwe ba ko kintwadi na Yave ayi basola kusambila zinzambi zi luvunu. Mu mimvu miwombo, Yave kafidila mimbikudi mwingi basadisa dikabu di basi Yuda kubalula mavanga. Vayi bawu basa kuwa ko mimbikudi, angi kuseva baba basevanga. Mbi Yave kabina vanga mwingi kumanisa tsambudulu yi luvunu?
Mu thangu beni ntinu wu Babiloni Nebukadenesali, waba tulula ayi kuyadila zi tsi ziwombo. Nandi wutulula Yelusalemi ayi wunata Yoyakini ntinu basi Yuda, zimfumu zinkaka, na masodi ayi babakala baba kalanga ku Yuda. Nebukadenesali mvandi wunata kyuka kyoso kiba mu tempelo yi Yave. Ayi wubyeka Sedekia mwingi kaba ntinu basi Yuda.
Va thononu Sedekia waba tumamananga ntinu Nebukadenesali. Angi mimbikudi mi luvunu ayi batu bankaka bakamba Sedekia mwingi kabalukila Babiloni. Vayi Yelemia wunlubula: ‘Ngye kubalukila Babiloni mwala kwiza monikina mambu ma mbi ku tsi yi Yuda, bawombo bala fwa, nzala yala saba ayi bawombo bala ba kubela.’
Dinana di mvu mivyoka, Sedekia wubaka makani ma tona kubalukila Babiloni ayi wudinda masodi ma Ngipiti mwingi bakyeba divula di Yelusalemi. Vayi Ntinu Babiloni Nebukadenesali wutuma nkangu wu masodi mwingi bazungidila Yelusalemi ayi batulula divula beni. Angi Yelemia wukamba Sedekia: ‘Ngye fweti kukivana kwidi Babiloni, kibila Yave betuba ti buawu to ngyewu ayi divula di Yeluselemi lulenda vukila.’
Bo va vyoka mvu wumweka ayi ndambu, basi Babiloni banunga kukota ku Yelusalemi ayi bavika divula beni. Bavika mvandi tempelo yi Yave, bavonda batu bawombo ayi bankaka babanata mu buloko ku Babiloni.
Sedekia wutina ku Yelusalemi, angi basi Babiloni banlandakana ti bambwila ayi bannata kwidi ntinu Nebukadenesali. Bosi ntinu wutuma mwingi bavonda bana ba Sedekia va meso mandi. Nandi wutobula mvandi meso ma Sedekia ayi wuntula mu buloko ti kayiza fwa. Angi Yave wukanikisa basi Yuda: ‘Va kuvyoka 70 di mimvu, minu yala kuluvutula ku Yelusalemi.’
Mambu mbi mamonikina kwidi matoko baba zolanga Yave banata ku Babiloni? Bukyedika kwandi ti bawu bakwikama kusadila Yave?
‘Yave Nzambi Nkua Ngolo Zyoso; zinzengolo ziaku zidi zikiedika ayi zisonga.’—Nzaikusu 16:7
kmb_Latn tso_Latn kon_Latn kon_Latn kon_Latn twi_Latn lua_Latn kon_Latn kon_Latn lua_Latn